google/wiki40b huggingface dataset:
Bolderāja

Bolderāja on asum Riias Kurzeme rajoonis Daugava vasakul kaldal Buļļupest lõunas pindalaga 8,329 km². Asumit eraldab Daugavgrīvast Buļļupe. 14 523 elanikku (2010).
Aastal 1495 oli Johann Bulderingil selles piirkonnas mõis. Tema järgi sai oma nime Buļļupe, mida alamsaksa keeles kutsuti Bulder Aa. Ka hakati seda piirkonda Bolderājaks kutsuma. Hiljem asus seal piirkonnas mitu mõisa, (Lohfeldi mõis, Guberņa mõis ja Bolderāja mõis). Piirkond oli juba varastest aegadest asustatud, Bolderāja oli lootside peamine elukoht. Samuti asus seal tollipunkt.
Daugavgrīva kindluse kaitsva tiiva all asunud tolliametnike, lootside ja meremeeste asula sai aastal 1852 Riiaga telegraafiühenduse. See oli esimene tsiviilotstarbeline telegraafiliin tervel Venemaal. Aastal 1873 valmis ka Riiga viiv raudtee. Kuigi Bolderāja oli sellel raudteeliinil lõpp-peatuseks, ehitati raudteesild ka üle Buļļupe, sealt edasi kindlusest mööda Daugava suudmes oleva muulini välja. Raudtee valmimisega hakkas kasvama Bolderāja sadama tähtsus, samuti hakkasid asumisse kerkima tehased, aga Esimene maailmasõda laastas sealse tööstuse.
Aastast 1924 on Bolderāja Riia linna osa. Aastail 1952-1959 oli see Riia linnale administratiivselt alluv alev. Asumis on silikaattelliseid valmistav tehas. Seal asub ka Läti Mereakadeemia.
Luiste vald

Luiste vald (saksa keeles Luist või Luides) oli vald Läänemaal Kullamaa kihelkonnas. Vald eksisteeris 1866–1939.
Valla alal asus teiste seas Luiste mõis.
Hanerahu (Jausa laht)

Hanerahu on madala taimkattega endine väikesaar Jausa lahe suudmes. Varem Hiiumaast 0,1 kilomeetrit kagus asunud maalapp on maakerke tõttu Hiiumaaga ühinenud.
Hanerahu on kirde–edela suunas veidi piklik.
Hanerahu saare ja Hiiumaa vahel on väga madal liivase põhjaga ala.
Compromise Blue

Compromise Blue on 1988. aastast tegutsev bluusi, funky't, souli ja rhytm and blues'i viljelev eesti ansambel. Ta on esinenud kontsertidega ka Soomes, Rootsis, Lätis, Leedus, Valgevenes, Venemaal, Saksamaal, Šveitsis, Prantsusmaal ja USAs.
Kadi Poll

Kadi Poll (artistinimega Kadiah; sündinud 18. mail 1993 Võrus) on Eesti lauljanna ja laulukirjutaja.
Kadi Poll on õppinud Ülenurme Muusikakoolis ja lõpetanud Heino Elleri nimelise Tartu Muusikakooli. 2011. aastal kirjutas ta oma esimese singli "Sinuga", mis jõudis nii Raadio 2 kui ka Raadio Elmar edetabelitesse. 2014. aastal andis ta välja loo "Isadepäev". Kadiah pääses "Eesti Laul 2019" finaali lauluga "Believe".
Gerhard von Jork

Gerhard von Jork (ka Iorke, Ioerck, Iocke) oli Liivi ordu maameister aastatel 1309–1322.
Gerhardi perekond pärines algselt Stade linna lähedal asuvast Jorkist, kuid 13. sajandi keskpaigas asusid nad ümber Mecklenburgi, kus olid sealsete hertsogite teenistuses. Jorki lähisugulasi teada ei ole.
1298. aastal võis Jork olla Saaremaa foogt, 1305. aastal oli ta aga kindlasti Viljandi komtuur. 1309. aastal valiti ta ka maameistriks. 1318. aastal oli ta koos kõrgmeister Karl von Trieriga Avignonis paavsti juures läbirääkimistel, mis aga Liivi orduharule ei meeldinud. 1322. aastal tagandas ordukapiitel ta maameistri ametikohalt ja viitsemeistriks sai Konrad Kesselhut.
Bruno Giacometti

Bruno Giacometti (24. august 1907 Stampa – 21. märts 2012 Zollikon) oli Šveitsi arhitekt.
Ta õppis Zürichi tehnikainstituudis Otto Salvisbergi ja Karl Moseri käe all ning töötas seejärel Zürichis arhitektina.
Giacometti tööde seas on Zürichi spordihall Hallenstadion, Zürichi ülikooli hügieeni- ja farmakoloogiainstituudi hooned, Šveitsi paviljon Veneetsia biennaalil, Usteri raekoda ja Churi loodusloomuuseum.
Tema isa Giovanni Giacometti oli maalikunstnik ning vennad Alberto Giacometti ja Diego Giacometti skulptorid.
Giacometti abiellus 1935. aastal Odette Duperretega, kellega elas koos kuni viimase surmani 2007. aastal. Giacometti suri ise 104-aastasena Zürichi lähedal Zollikonis.
Piigandi mõis

Piigandi mõis (ka Vana-Piigandi mõis; saksa keeles Alt-Pigant) oli rüütlimõis Kanepi kihelkonnas Võrumaal. Nüüdisajal jääb mõis Põlva maakonda Kanepi valda.
Mõis asutati 16. sajandi algul. Mõis on nime saanud Wiegant Rumpfi järgi, kellele mõis kuulus 16. sajandi keskel.
1813–1919 kuulus mõis Ungern-Sternbergidele ja viimane omanik oli Gerhard von Ungern-Sternberg.
Göran Sonesson

Göran Sonesson (sündinud 1951 Malmös) on rootsi semiootik.
Ta on Lundi Ülikooli semiootikaprofessor. Tema erialaks on kultuurisemiootika ja visuaalsemiootika.
Ta on õppinud lingvistikat Lundi Ülikoolis ja semiootikat Algirdas Greimasi juures Pariisis. Ta on oma töödes analüüsinud Nelson Goodmani, Umberto Eco, Terrence Deaconi ja teiste ikoonilisuse kontseptsioone. Ta on analüüsinud ka Juri Lotmani teoreetilisi vaateid.
Ta esines loengukursusega Tartu Ülikooli semiootikaosakonnas 1997. aastal.
Gibsoni maakond (Indiana)

Gibsoni maakond (Gibson County) on maakond USA-s Indiana osariigi edelaosas. Geograafilised koordinaadid on 38°31' N, 87°58' W.
Maakonna halduskeskus ja suurim linn on Princeton.
Maakonna pindala on 1293 km². Veepindala on 30 km².
Elanike arv oli 2010. aasta rahvaloenduse järgi 33 503. Aastal 2000 oli elanike arv 32 580.

Ajalugu

Gibsoni maakond moodustati 7. aprillil 1813. aastal Knox' maakonna osast. Maakond sai nime Indiana territooriumi kuberner John Gibsoni järgi.
Euroopa leiutaja auhind

Euroopa leiutaja auhind on Euroopa Liidus igal aastal välja antav auhind.
Eestist on sellele auhinnale teadustöö kategoorias kandideerinud grupp TTÜ teadlasi Mart Mini juhtimisel elektrilise komplekstakistuse mõõtetehnoloogia väljatöötamise eest. 2011. aastal kandideeris sellele TTÜ elektroonikainstituudi professor Mart Min koos kaastöötajatega, kuid auhind jäi tookord saamata.
Lääne-Siberi madalik

Lääne-Siberi madalik (ka Lääne-Siberi lauskmaa, vene За́падно-Сиби́рская равни́на) on suur madalik Aasia lääneosas Venemaal. Läänes piirneb Uurali mäestiku, idas Jenisseiga. 
Lääne-Siberi lauskmaa pindala on umbes kolm miljonit ruutkilomeetrit, pikkus põhjast lõunasse 2500 km, läänest itta 1900 km. 
Peamised jõed on Ob, Irtõš ja Jenissei. 
Taimkate on tundra põhjaosas, taiga keskosas ja stepp lõunas. 
Lavamaal on suured nafta ja maagaasi varud.
Antônio Naelson

Antônio Naelson Matías (tuntud kui Sinha või Zinha; sündinud 23. mail 1976 Brasiilias Itajás) on Mehhiko jalgpallikoondise endine poolkaitsja.
Ta mängis klubikarjääri jooksul Mehhiko klubides. Suurema osa karjäärist veetis ta Club Tolucas, kellega tuli viis korda Mehhiko meistriks.
Zinha debüteeris rahvuskoondises 8. septembril 2004, kui mängiti Trinidadi ja Tobagoga. Ta kuulus Mehhiko koondisse 2006. aasta maailmameistrivõistlustel.

Isiklikku

Antonio Naelson on 163 cm pikk ja kaalub 66 kg. Ta olii üks lühemaid mängijaid Mehhiko koondises.
Joseph von Fraunhofer

Joseph Ritter von Fraunhofer  (6. märts 1787 – 7. juuni 1826), oli saksa füüsik ja optikainstrumentide valmistaja. Teda peetakse teadusliku teleskoobiehituse alusepanijaks. Tema uuringud lõid aluse spektroskoopiale, ta uuris difraktsiooni, vaatles Päikese ja esmakordselt ka teiste tähtede spektrit, arendades astronoomiat. Tema leiutatud akromaatilised läätsed on amatöörastronoomias kasutusel tänapäevani.
Joseph Fraunhofer sündis vaese klaasimeistri peres ja jäi 11-aastaselt orvuks. Ta anti ühte Müncheni peeglilihvimistöökotta õpipoisiks. 1801. aastal juhtus õnnetus, töökoda varises kokku. Rusude alt päästeti noor Fraunhofer. Päästetöödes osales kuurvürst Maximilian IV, kes kinkis imekombel pääsenud noormehele 18 tukatit, mille eest Fraunhofer ostis endale klaasilihvimismasina. Ta jäi silma ka ettevõtja Joseph v. Utzschneiderile, kes toetas tema haridusteed. 1806 võeti Fraunhofer optikuna tööle Utzschneideri, Reichenbachi ja Liebherri matemaatika ja peenmehaanika instituuti, kus valmistati astronoomia ja geodeesia instrumente.
Optikatöökojad viidi 1807 üle Müncheni lähistele endisse Benediktbeuerni kloostrisse.
1814 aastal taasavastas Fraunhofer inglise teadlase Wollastoni poolt 1802 aastal esmakordselt avastatud neeldumisjooned Päikese spektris. Ta valmistas spektrograafi ja uuris ning kirjeldas suure täpsusega selle abil nähtut, leides et Päikese spekter pole pidev. Spektris avastas teadlane umbes 600 tumedat joont. Neid neeldumisjooni nimetatakse fraunhoferi joonteks. Kuigi Fraunhofer ei suutnud seletada nende joonte tekkepõhjust, kasutas ta neid eri klaasisortide murdumisnäitajate uurimiseks ja võrdlemiseks, mis võimaldas hakata tegema senisest paremaid läätsi.
1819 viidi optikainstituut üle Münchenisse, klaasikoda jäi Benediktbeuernisse. Fraunhofer võeti 1821 Baieri Teaduste Akadeemia erakorraliseks (puuduliku hariduse tõttu) liikmeks. 1823 sai temast täisliige ja füüsikakabineti juhataja. 1826 suri ta kopsutuberkuloosi.

Fraunhoferi suurim saavutus olid tema akromaatilised läätsed,  mis ületasid tublisti oma omadustelt varasemaid. Münchenis asus ta katsetama ka teleskoobiehitusega, et uut tüüpi läätsedest maksimaalselt kasu oleks. Fraunhoferi esimese suure teleskoobi (fookuskaugus 4,33 m, objektiivi läbimõõt 244 mm), nn Suure Fraunhoferi refraktori sai 1824. aastal Struve tellimusel Tartu tähetorn. Teleskoobil oli ekvatoriaalne monteering, täpne kellamehhanism ja tol ajal maailma suurim akromaatobjektiiv, lisaseadmena saatis Fraunhofer Struvele veel mikromeetri. Sarnane teleskoop valmis 1829 (juba pärast Fraunhoferi surma) Berliini observatooriumi tarvis, samuti heliomeeter Königsbergi observatooriumile.
Jaagupi tarandkalme

Jaagupi tarandkalme on Tartumaal Tõraveres Jaagupi talu juures olev kivikalme. Kalme pärineb 3.–5. sajandist. 
Kalmet uuriti põhjalikult 1933–1935 (Harri Moora ja Artur Vassari eestvedamisel) ja 1938 (Erna Ariste eestvedamisel) tehtud arheoloogilistel kaevamistel. Kalmest leiti põletusmatuseid ja arvukalt pronksehteid.
Sewardi maakond

Ajalugu

Sewardi maakond moodustati 1867. aastal. Maakond sai nime USA välisministri William H. Sewardi järgi.
Mõtstare mägi

Mõtstare mägi ehk Metstare mägi on liivakivipaljand ehk pae Ahja jõe vasakkalda lookes Kiidjärve sillast umbes 2,7 km allavoolu. Mõtstare mägi paikneb Ahja jõe ürgoru maastikukaitsealal.
Mõtstare mägi on Burtnieki lademe Härma kihistiku põimkihiline liivakivi paljand. Mõtstare mäe paljand on kuni 3 meetrit kõrge. Paljand pole kaldalt juurdepääsetav. Enne Saesaare paisjärve rajamist moodustasid Piirioidu pae, Savioidu pae ja Mõtstare mägi ühe pideva 700 meetri pikkuse paljandi.
Kaja Lotman

Kaja Lotman (sündinud 10. mail 1960) on eesti zooloog ja looduskaitsetegelane. 
Ta lõpetas 1985. aastal Tartu Riiklik Ülikooli bioloogina.
Töötab Keskkonnaameti Hiiu-Lääne-Saare regiooni direktorina.

Tunnustused

Koos abikaasa Aleksei Lotmaniga pälvis 2003. aastal Maailma Looduse Fondi (WWF) väljaantava Elisabeth Jidhe nimelise looduskaitseauhinna .
2003. aastal sai ta Valgetähe IV klassi teenetemärgi.
2011. aastal pälvis ta Eesti Vabariigi Keskkonnaministeeriumilt Eesti looduskaitsemärgi (hõbedane tammeleht), mille omanikeks saavad isikud märkimisväärsete looduskaitseliste teenete eest.
2019. aastal pälvis ta esimese eestlasena Euroopa Kaitsealade Liidu medali.

Pere

Tema abikaasa on Aleksei Lotman. Neil on neli last: Silvia Lotman, Elen Lotman, Eno-Martin Lotman ja Aliine Lotman.
Riia mägi

Riia mägi (ka Riiamägi) on Tartus Emajõe orundi nõlv Riia tänava kohal.
Täpsemini, Riia mäeks kutsutakse Riia tänava piirkonda alates Kalevi tänava ja Ülikooli tänava ristmikust kuni Riia tänava ja Võru tänava ristumiseni Väike-Tähe tänavaga.
Meistriliiga 1999

Hooaeg

Hooaja eel ühines JK Tallinna Sadam esiliigast astme võrra kõrgemale kerkinud Maardu FC Levadiaga. Uue klubi duubelmeeskond FC Maardu sai koha esiliigas. Tänu ühinemisele säilitas koha meistriliigas 1998. aasta hooaja viimane Lelle SK.
Hooaeg peeti esimest korda neljaringiline, st võistkonnad mängisid omavahel läbi neli korda.
Maardu FC Levadia sai oma esimese meistritiitli. Hõbedale, oma ajaloo kõrgeimale kohale tuli Viljandi JK Tulevik, kes edastas oma emaklubi Tallinna FC Florat.
Meistriliigast langes välja viimane Jõhvi JK Eesti Põlevkivi, kes lõpetas seejärel ka tegevuse. Meistrliigasse kerkis esiliiga võitja FC Kuressaare.
Üleminekumängudel oli meistriliiga eelviimane Lelle SK parem esiliiga teisest Kohtla-Järve Lootusest. Koha kõrgliigas said lõpuks siiski kohtlajärvelased, kes võtsid üle tegevuse lõpetanud Tallinna FC Lantana litsentsi. FC Flora otsustas oma Lelle tütarklubi esiliigas neljandaks jäänud FC Valga vastu vahetada.

Hooaja 1. pool

¹Kodu meeskond on vasakus tulbas.
²Mängutulemuses (5:0) tühistatud, kuna Levadia kasutas diskvalifitseeritud mängijat Sergei Pareiko.

Värvid: Roheline = Kodu meeskonna võit; Kollane= viik; Punane = võõrsil meeskonna võit.

Hooaja 2. pool

¹Kodu meeskond on vasakus tulbas.
²Võit määrati Levadiale, kuna Jõhvi EP ei ilmunud kohale.

Värvid: Roheline = Kodu meeskonna võit; Kollane= viik; Punane = võõrsil meeskonna võit.
Viive Nurm

Viive Nurm (16. jaanuar 1936 Tali vald Pärnumaa – 26. november 2009) oli Eesti tehnikateadlane.

Elulugu

Viive Nurm oli talupidaja tütar.
1954. aastal lõpetas Nurm Atšinski 9. Keskkooli Krasnojarski krais, 1962 TÜ keemiaosakonna, oli 1966–70 TPI aspirant, tehnikakandidaat (1973, Riia Polütehniline Instituut), väitekiri "Взаимосвязи между составом и свойствами сланцезольных вяжущих".
Nurm oli 1962–63 TPI ehitusmaterjalide probleemlabori nooremteadur, 1963–66 ja 1971–79 vanemteadur, 1979–81 ehitusmaterjalide kateedri vanemõpetaja, 1981– TPI/TTÜ ehitustootluse instituudi ehitusmaterjalide teadus- ja katselabori vanemteadur.

Teadustöö

Viive Nurme uurimisvaldkonnad olid tsementide ja sideainete keemia, ehituskonstruktsioonide ja -materjalide töökindlus ja ohutus. Osales tsemenditööstusele vajaliku koostise ja omadustega tooraine saamise võimaluste uurimises, sulfaadikindla komposiittsemendi koostise ning kõrgendatud püsivusega portlandtsementide koostiste väljatöötamises; olnud u 50 uuringu täitja või kaastäitja. Uurimistöö tulemused on avaldatud peamiselt teadustöö aruannetes. 20 teadustrükist.
Mauritaania lipp

Mauritaania lipp on Mauritaania ametlik lipp.
Praegune lipp võeti kasutusele 6. augustil 2017 5. augustil toimunud referendumi järel.
Mauritaania eelmine rahvuslipp võeti kasutusele 1. aprillil 1959, kui Mauritaania sai autonoomia Prantsusmaa koosseisus. Pärast iseseisvumist 28. novembril 1960 kuulutati see ka riigilipuks.  
Mauritaania ei võtnud oma lipuks teiste Prantsusmaa Lääne-Aafrika asumaade kombel trikoloori ega panaafrika värve, vaid otsustas vastavalt oma nimele (Mauritaania Islamivabariik) islami sümbolite kasuks. Plagu on roheline kangas, millel on kollane ülalt avanev kuusirp ja selle kohal kollane viisnurkne täht.
Kuusirp, täht ja roheline värv viitavad islamile, mis on ainuke ühendav asjaolu nii rahvuslikult, territoriaalselt kui ka sotsiaalselt kuuluvuselt lõhenenud riigis.
Roheline (PMS 361C) sümboliseerib islamit, lootust ja õitsengut, kollane (PMS 116C) on aga kõrbe ja päikese värv.
Harjusk

Harjusk (murdes ka: harjakas, harjavenelane, harjasnik, Lõuna-Eesti murretes harjuke, harjukene) oli 18.–19. sajandil rändkaupmees, kes müüs mitmesuguseid pudukaupu, nt nõelu, niite, linte, sõrmuseid. Harjuskid olid enamasti venelased, kes tulid Eesti alale Pihkva kubermangust või Sise-Venemaalt.
Adipiinhape

Adipiinhape ehk adiphape ehk 1,6-heksaandihape ehk heksaandihape ehk 1,4-butaandikarboksüülhape (toidulisaainena E 355) on karboksüülhapete hulka kuuluv keemiline aine. Keemiline valem on HOOC–(CH₂)₄–COOH.
Adipiinhape on valge kristalliline aine. Sulamistemperatuur on 152 °C.
Seda sisaldub näiteks peedimahlas.
Adipiinhapet saadakse tsükloheksaani (reaktsioon dihapnikuga), tsükloheksanooli või tsükloheksanooni oksüdeerimisel.
Ta on üks nailoni ja muude polümeeride lähteaine. Nailonit saadakse adipiinhappe reaktsioonist diamiinidega. Näiteks reaktsioon heksametüleendiamiiniga annab nailon-6,6. Adipiinhapet on ka paljude vaikude lähteaine. Adipiinhappest saadakse ka uretaani ja vinüüliühendeid.
Berliini langemine

Süžee

Filmis kujutatakse stalinistlikust vaatepunktist Teise maailmasõja sündmusi. Tegevusliine on kaks: ühes kujutatakse Stalinit sõjategevust juhtimas, teises jälgitakse lihtsa sõjamehe Aleksei Ivanovi lahinguteed.
Rain Kurg

Rain Kurg (sündinud 17. detsembril 1980 Paides) on eesti ragbimängija ja sporditegelane.
Ragbit hakkas ta mängima 2005. aastal.
Ta võitis 2008. aastal võistkonnaga Tallinna RFC Eesti meistrivõistlused ja 2009. aastal sai võistkonnaga Paide RFC meistrivõistlustel hõbeda.
Ta on Tallinna RFC asutajaid. Ta on 2007. aastal asutatud Eesti Ragbiliidu asutajaid.
Buddy DeFranco

Buddy DeFranco (õieti Boniface Ferdinand Leonard DeFranco; 17. veebruar 1923 Camden, New Jersey – 24. detsember 2014 Panama linn) oli USA džässklarnetimängija.
Ta alustas oma muusikukarjääri 1940. aastal, kuid erinevalt teistest kuulsatest klarnetimängijatest Artie Shawst, Benny Goodmanist ja Woody Hermanist ei saavutanud ta algul suurt menu. 1950. aastal liitus ta Count Basie orkestriga, kus ta oli umbes aasta. Samuti oli ta Glenn Milleri orkestri juht aastatel 1966–1974. 1954. aastal oli ta Euroopa kontserditurneel koos laulja Billie Holidayga.
Vaikla külanõukogu

Vaikla külanõukogu oli külanõukogu Kohtla-Järve rajoonis. Külanõukogu eksisteeris 1945–1954 ja seejärel liideti see Iisaku külanõukoguga.
Torma valla lipp

Torma valla lipp on Jõgeva maakonnas asunud endise Eesti haldusüksuse Jõgeva valla lipp.
Lipp on kinnitatud 29. jaanuaril 1998.

Lipu kirjeldus

Torma valla lipuks on ristkülikukujuline vapilipp. Kangas on jagatud valge ristiga, mille alumisest osast väljuvad juured, rohelisteks ja siniseks väljaks. Ülemised kaks välja on rohelised ning kummalgi neist on üks valge ristikuleht. Alumine osa on sinine.
Lipu normaalmõõtmed  on 100×160 cm.
Lipul olev rist juurtega sümboliseerib Torma sajanditepikkust haridusteed ja viitab maarahva järjepidevusele läbi sündmusterohke ajaloo - paganausust kristluseni. Sama sümbol tähistab Torma valda kui kunagist majanduslikult jõukat ja edasijõudnud piirkonda, kus ristusid tähtsad maanteed. Ristikulehed sümboliseerivad Tormat kui põllumajanduspiirkonda, kus läbi aegade on säilinud taime- ja loomakasvatus.
Leo Karpin

Leo Karpin (19. august 1946 – 3. november 2014) oli eesti tele- ja filmirežissöör.
1963–1967 õppis ta Tartu Ülikoolis ajalugu. 
Eesti Televisioonis alustas tööd 1960. aastatel "Aktuaalse kaamera" assistendina. Tegi muuhulgas kaastööd Kesktelevisioonile ("Kutsuv tuluke") ning oli paljude muusikafilmide ja -saadete režissöör. 1972 oli Karpin üks ETV saatesarja „Kaks takti ette” algatajaid ja 1993–2002 oli ta tegev Eurovisiooni lauluvõistluse saadetega. Teletöö lõpuperioodil oli saatesarja "Klaver põõsas" režissöör. Karpin töötas ETV-s 2002. aastani, hiljem tegutses eraettevõtjana.
Flora Ogilvy

Flora Ogilvy (Flora Alexandra Ogilvy) (sünd. 15. detsembril 1994) on Briti kuningapere kauge sugulane ja 2011. aasta seisuga Briti troonipärimisjärjekorras 42. kohal.
Tema isa on James Ogilvy ja ema Julia Ogilvy. Flora isapoolne vanaema, printsess Alexandra oli George V lapselaps.
Tartu Ülikooli filosoofia osakond

Tartu Ülikooli filosoofia osakond on Tartu Ülikooli filosoofiateaduskonna allüksus, kus õpetatakse filosoofia eriala (bakalaureuse-, magistri- ja doktoriõppes) ning pakutakse filosoofialoenguid teiste erialade üliõpilastele kõrvaleriala, vaba- või valikainetena.
Filosoofia osakond avati 1991. aastal. Enne seda oli Tartu Ülikoolis filosoofia kateeder. Alates 2007. aasta juunist on filosoofia osakond ühendatud semiootika osakonnaga ning eetikakeskusega struktuuriüksuseks, mis kannab nime Tartu Ülikooli filosoofia ja semiootika instituut.
Kataloonia hümn

Kataloonia hümn (katalaani "Himne Nacional de Catalunya", Els Segadors) on Kataloonia riigihümn.

Sõnad

 Catalunya triomfant

 tornarà a ser rica i plena!

 Endarrera aquesta gent

 tan ufana i tan superba!

 Bon cop de falç!

 Bon cop de falç, defensors de la terra!

 Bon cop de falç!

 Ara és l'hora segadors!

 Ara és l'hora d'estar alerta!

 Per quan vingui un altre juny

 esmolem ben bé les eines!

 Que tremoli l'enemic

 en veient la nostra ensenya:

 com fem caure espigues d'or,

 quan convé seguem cadenes!
Karl Robert Keerdoja

Karl Robert Keerdoja (kuni 1936. aastani Kerberg) (2. jaanuar 1896, Koiola vald Võrumaa – 21. august 1968, Stockholm Rootsi) oli Eesti sõjaväelane (kapten, 1934), metsandus- ja omavalitsustegelane.

Elukäik

Karl Kerberg sündis Koiola vallas kooliõpetaja pojana. Lõpetas Põlva kihelkonnakooli ja seejärel Tartu Aleksandri gümnaasiumi. Õppis Tartu Ülikoolis, üliõpilaste mobilisatsiooni puhul kutsuti 1. mail 1916 Vene sõjaväeteenistusse ja saadeti 3. Peterburi lipnikkude kooli. Peale kooli lõpetamist teenis Jekaterinburgis. Sõjategevusest võttis osa Looderinde vägede koosseisus. 
Oktoobris 1917 tuli üle Tartu Eesti Tagavara Jalaväepataljoni, kus teenis kuni 14. veebruarini 1918, mil oli sunnitud pataljoni laialisaatmise puhul sakslaste poolt teenistusest lahkuma.
Vabadussõja alul, detsembris 1918 astus Tartus 2. jalaväepolku, kust hiljem viidi üle Tartu kaitsepataljoni. Pataljoni ümbernimetamisel 8. jalaväepolguks teenis viimases kuulipildurite roodu ülemana, võttis nimetatud väeosade koosseisus osa kõigist lahinguist kuni vaherahuni. 
15. juulil 1920 lahkus Kerberg omal soovil kaitseväest, et pooleli jäänud haridust ülikoolis jätkata. Lõpetas 1924. aastal Tartu ülikooli põllumajandusteaduskonna metsaosakonna „cum laude". Korporatsioon Ugala liige. Oli seejärel Eesti Metsaühingute Liidu teaduslikuks sekretäriks ja Riigi Metsatööstuses osakonnajuhatajaks.
Oli aastaid Kaitseliidu Tallinna maleva Toompea malevkonna pealiku abiks.
1941. aastal oli septembrist kuni detsembrini Tallinna linnapea, seejärel kuni 1944. aasta septembrini Tartu linnapea. 
1944. aastal asus elama Rootsi, oli ka seal tegev metsanduse alal. Algul Rootsi Kuningliku Metsadevalitsuse metsahindaja, seejärel Uddevalla abimetsaülem. Viimastel aastatel enne pensionile jäämist metsadevalitsuse peavalitsuses.
Maailma karikavõistlused murdmaasuusatamises

Murdmaasuusatamise maailmakarikavõistlused on Rahvusvahelise Suusaföderatsiooni FIS-i korraldatav iga-aastane võistlussari murdmaasuusatamises. Meeste maailmakarikavõistlused korraldati esimest korda hooajal 1973/74, naiste võistlused hooajal 1981/82. Maailma sprindikarikale võisteldakse alates hooajast 1996/97.

MK-võistluste üldkarika võitnud sportlased

(seisuga 29. veebruar 2009)

Enim maailmakarikaetappe võitnud sportlased

(seisuga 29. veebruar 2009)
Rahad

Rahad on jõgi Aafrikas.
Algab Etioopia mägismaalt. Voolab valdavalt loodesse, suubub paremalt Sinisesse Niilusesse. Jõgi on ligikaudu 480 kilomeetri pikkune.
Talviti kuivab jõgi ära.
Maailmamix

Maailmamix on Raadio Elmari saade, mis on eetris pühapäeviti kell 15:00-17:00.
2018. aasta 4. veebruaril oli külas Tõnis Korts, kes rääkis koprast.
2018. aasta 11. veebruaril oli külas Jüri Kamenik, kes rääkis uutest ilmaga seotud mõistetest.
2018. aasta 18. veebruaril on külas Lehti Saag, kes rääkis eestlaste päritolust
2018. aasta 25. veebruaril oli külas Rein Einasto, kes rääkis paekivist.
2018. aasta 4. märtsil oli külas Marko Mägi, kes rääkis lindude toimetulekust talvel.
2018. aasta 11. märtsil oli külas Harri Valdmann, kes rääkis metssea ja röövloomade mõjust metsisele.
2018. aasta 18. märtsil oli külas Marika Mänd, kes rääkis entomovektortehnoloogiast.
2018. aasta 25. märtsil oli külas Antti Tamm, kes rääkis Horisondi värskest numbrist.
2018. aasta 1. aprillil oli külas Kadri Runnel, kes rääkis, kuidas metsapõlengud, tormimurd ja lageraie suurendavad elurikkust.
2018. aasta 8. aprillil oli külas Maris Hindrikson, kes rääkis hundist.
2018. aasta 15. aprillil oli külas Ulrike Plath, kes rääkis baltisakslastest.
2018. aasta 22. aprillil tuleb külla Indrek Sell, kes räägib tuletaelast.
2018. aasta 29. aprillil tuleb külla Kalle Karoles, kes räägib maailma metsanduse suundadest.
Black Canyon

Black Canyon on Colorado jõe moodustatud kanjon Ameerika Ühendriikides Arizona ja Nevada osariigi piiril.
Selle geograafilised koordinaadid on 35° 48′ 20″ N, 114° 42′ 42″ W.
1930. aastatel rajati kanjonisse Hooveri pais.